kardosdrur/scandi-wiki huggingface dataset:
Wolfgang Weber

Wolfgang Weber (født 26. juni 1944 i Tyskland) er en tidligere tysk fodboldspiller, der tilbragte hele sin aktive karriere, fra 1962 til 1978, som forsvarsspiller hos Bundesliga-klubben 1. FC Köln. Han nåede at spille 356 kampe og score 21 mål for klubben. 

Weber spillede desuden 53 kampe for Vesttysklands landshold, som han blandt andet repræsenterede ved VM i 1966 og VM i 1970. Ved VM i 1966 scorede han det ene tyske mål i finalen mod værtslandet England, der dog vandt 4-2.

Efter afslutningen på sin aktive karriere var Weber fra 1978 til 1980 træner hos Werder Bremen.

Eksterne henvisninger 
 Spillerinfo

Fodboldspillere fra Tyskland
Fodboldspillere fra 1. FC Köln
Fodboldtrænere fra Tyskland
Tyskere i 1900-tallet
Tyskere i 2000-tallet
Deltagere ved verdensmesterskabet i fodbold 1966
Deltagere ved verdensmesterskabet i fodbold 1970
Charlotte af Mecklenburg-Strelitz

Charlotte af Mecklenburg-Strelitz (født 19. maj 1744 i Mirow i Mecklenburg-Strelitz, død 17. november 1818 i Kew Palace i London) hun var Dronning Consort of Great Britain and Ireland fra 8. september 1761 til 1. januar 1801, og dronning Consort over Forenede Kongerige derefter indtil sin død, som ægtefælle til sin mand, kong George 3.. Hun var kurfyrstegemal af Hannover, mellem 1761 og 1806, og derefter dronningsgemal af Hannover fra 1816 til sin død.

Liv 

Hun blev født som tysk prinsesse, datter af Karl af Mecklenburg-Strelitz. Ironisk nok havde kong George. valgt hende blandt flere ægteskabskandidater i håb om at undgå nedarvet sindssygdom. Charlotte var ikke køn, og Londons befolkning hilste hende med tilråbet Pugface! (= Mopsefjæs). Horace Walpole sagde senere som en ros: "Hendes grimheds blomstring er begyndt at visne hen." En gang på en landtur kom kongen til at vælte med køretøjet, så Charlotte brækkede næsen. Det blev omtalt som en forbedring af hendes udseende.

Fysisk klarede Charlotte sine mange svangerskaber godt, men hun led ofte forfærdeligt under fødselsdepressioner. Hendes søn Oktavius døde sandsynligvis af eftervirkninger ved koppevaccination, som var en risikabel. Dronningen blev hårdt angrebet af rosen i ansigtet, som svulmede op og blev purpurrødt. Oprindeligt var hun slank, men i 1807 så opsvulmet, at en hofmand udtalte, at hun så ud, som om hun var gravid med alle sine 15 børn samtidigt. Kongens sindssygdom tog hårdt på hende; hun sørgede for aldrig at være alene med ham, og om aftenen låste hun sin soveværelsesdør, hvad der forværrede kongens opførsel yderligere.

Eftermæle 
Charlotte blev farmor til dronning Victoria og 3 x tipoldemor til dronning Elizabeth.

Syv byer i USA bærer hendes navn, deriblandt Charlotte, North Carolina, som derfor har tilnavnet Queen City.

Børn 
 kong Georg 4. af Storbritannien (1762-1830)
 Fredrik August (1763-1827)
 kong Vilhelm 4. af Storbritannien (1765-1837)
 Charlotte Augusta (1766-1828) – gift med kong Fredrik I af Württemberg
 Edward, hertug af Kent (1767-1820), far til dronning Victoria
 Augusta Sophia (1768-1840)
 Elisabeth (1770-1840) – gift med Fredrik 6. af Hessen-Homburg (1769-1829)
 Ernst August 1. af Hannover (1771-1851) – konge af Hannover
 Prins August Frederik, hertug af Sussex (1773-1843)
 Adolph Fredrik (1774-1850)
 Maria (1776-1857) – gift med Vilhelm Fredrik, hertug af Gloucester (1776-1834)
 Sophia (1777-1848)
 Oktavius (1779-1783)
 Alfred (1780-1782)
 Amelia (1783-1810)

Noter 

Kongelige fra Tyskland
Huset Hannover
Huset Mecklenburg
Ikke-regerende dronninger af Storbritannien
Dronninger af Irland
Dronninger af Hannover
Personer fra Mirow
Mahinda Rajapaksa

Mahinda Rajapaksa (født 18. november 1945 i Hambantota, Sri Lanka) er en srilankansk politiker, der var landets præsident fra den 19. november 2005 den 9. januar 2015. Han var landets sjette præsident og blev første gang valgt til landets parlament i 1970. Fra 6. april 2004 til sin udnævnelse som præsident var han premierminister. 

Rajapaksa er en singalsisk buddhist og uddannet advokat. Han blev valgt til parlamentet for Hambantota-distriktet, som hans far også repræsenterede fra 1947 til 1960. Rajapaksa, der gennem mange år har været allieret med Chandrika Kumaratunga, var arbejds- og fiskeriminister i dennes regering fra 1994 til 2001. Her stod han i spidsen for nogle kontroversielle reformer af arbejdsmarkedet, som blev modarbejdet af arbejdsgiverne og derfor aldrig gennemført.

Han blev præsident for det socialistiske Sri Lanka Frihedsalliancen i 2005 og stillede bl.a. op mod Ranil Wickremasinghe fra United National Party, der er landets største parti. Rajapaksa blev valgt med 50,33 procent af stemmerne.

Forud for præsidentvalget havde han markeret sig som kritiker af fredsprocessen med De Tamilske Tigre og det han opfattede som udenlandsk indblanding, bl.a. fra Norge. De Tamilske Tigre opfordrede til at boykotte valget, hvilket betød at valgdeltagelsen blandt srilankanske tamiler var særdeles lav. 

Den 20. april vinder Frihedsalliancen med Rajapaksa som leder parlamentsvalget i Sri Lanka og fik 144 af parlamentets 225 pladser.

Mahinda Rajapaksa er i dag anklaget for krigsforbrydelser mod menneskeheden, med ca. 150.000 mord på samvittigheden.

Referencer

Eksterne henvisninger 

Præsidenter af Sri Lanka
Den Gule Negl

Den Gule Negl var et dansk band, der blev stiftet i 2008 i protest mod statens rygeforbud fra august 2007, lov om røgfri miljøer, som har gjort det forbudt at ryge tobak på private arbejdspladser og serveringssteder i Danmark. 

Gruppen består af kunstnerne Thomas Helmig, Johnny Madsen, Klaus Kjellerup og afdøde Kim Larsen. Ideen til Den Gule Negl opstod i forlængelse af Kim Larsens plakatkampagne Gesundheit macht frei i august 2008, ét år efter rygeloven.

Den Gule Negl offentliggjorde 6. september 2008 opråbet: "Undskyld ... men hvad med friheden?" ved et pressemøde på Hero Bar i København. Pressemødet indbefattede endvidere en ryge-happening på Kulturministeriets trappe – 38 år efter at en gruppe ældre kunstnere lavede cannabis-happening samme sted. 

Samtidig indspillede og udsendte gruppen sangen "Hold dig på måtten", skrevet af Kim Larsen, med deltagelse af Rie Rasmussen fra Danser med Drenge på kor. Sangen findes også på video, optaget i Thomas Helmig's hjemmestudie 27. aug 2008.

Siden offentliggørelsen har Klaus Kjellerup skrevet kritiske blog-artikler om rygeloven og anti-tobakskampagnerne på Klaus K blog på Den Gule Negl's website.

Referencer

Eksterne henvisninger 
 Den Gule Negl 
 Hold dig på måtten, video 

Musikgrupper fra Danmark
Supergrupper
Musikgrupper fra 2008
Louis-Auguste Blanqui

Louis Auguste Blanqui (født 8. februar 1805 i Puget-Théniers, Alpes-Maritimes, Frankrig, død 1. januar 1881 i Paris) var en fransk revolutionær politisk aktivist og forfatter, der blev kendt for udviklingen af den teoretiske retning blanquisme. 

Hans kompromisløse form for kommunisme og ukuelige vilje til at gennemføre den med vold bevirkede at han havnede i konflikt med alle regeringer i løbet af sin levetid. Han tilbragte halvdelen af livet i fængsel. Politisk var han stærkt påvirket af Gracchus Babeuf, der efter revolutionen i 1789 agiterede for en voldsom samfundsomvæltning. Selv deltog han i julimonarkiet i 1830 og holdt under Ludvig-Filip af Frankrig fast ved de revolutionære doktriner, hvilket betød at han blev fængslet. Han blev løsladt under Februarrevolutionen 1848 og genoptog straks sine angreb på samfundets institutioner. Allerede året efter blev han idømt ti åres fængsel. Han blev senere valgt til Pariserkommunens styre, men kunne ikke indtage embedet, da han sad i fængsel. Han blev senere dømt til deportation, men fik dommen omstødt grundet sit dårlige helbred. I 1879 blev han valgt til byrådet i Bordeaux, og selv om valget blev kendt ugyldigt, blev han løsladt fra fængslet.

Ud over hans mange journalistiske arbejder udgav Blanqui et astronomisk værk med titlen L'Éternité par les astres i 1872. Efter hans død blev hans essays om økonomi og samfund samlet i Critique sociale, der blev udgivet 1885.

Blanqui døde af et slagtilfælde efter en tale ved et revolutionært møde. Han er begravet i afsnit 91 på Cimetière du Père-Lachaise.

Se også 
 Frankrigs historie

Eksterne henvisninger 

 Louis-Auguste Blanqui på Biographybase.com 
 

Politikere fra Frankrig
Faglitterære forfattere fra Frankrig
Kommunister fra Frankrig
Franskmænd i 1800-tallet
Gastroskopi

Gastroskopi, også kaldet kikkertundersøgelse, er en endoskopisk undersøgelse af mavesæk og tarme hos en patient. Til undersøgelsen anvendes et gastroskop; en tyndt bøjeligt instrument på tykkelse med en lillefinger, som er forsynet med optik og lys, og som føres gennem munden ned i spiserøret. 

Undersøgelsen gennemføres ofte ved lidelser som f.eks. mavesår, mavekatar, kræft i mavesækken, spiserørs -brok, spiserørbetændelse og andre problemer i svælget og den øverste del af maven. Undersøgelsen kan også gennemføres i tolvfingertarmen. Patienten er lokalbedøvet under gastroskopien, der kun varer mellem 5 og 20 minutter. Kun ganske sjældent anvendes narkose.

Notater 

Endoskopi
Yamato

Yamato var sammen med sit søsterskib, Musashi de tungeste slagskibe, der er blevet bygget. De var også de tungest bevæbnede skibe, der er blevet søsat. Byggeriet af Yamato startede i 1937 på det japanske skibsvæft Kure Naval docyard, og søsat d. 8. august 1940. Hun indgik i den kejserlige japanske flåde i 1941 og var flagskib for admiral Isoroku Yamamoto.

Mål 
Amerikanske slagskibe i Iowa-klassen var 270 meter lange, og dermed syv meter længere, men disse var bygget til at kunne gennemsejle Panamakanalen og var derfor betydeligt smallere. Nærmere bestemt var de seks meter smallere end Yamatos 39 m.

Fuldt lastet havde Yamato og hendes søsterskib Musahi hver et deplacement på 73.000 tons.

Skibet var bevæbnet med 9 store hovedkanoner på hver 46 cm (18,1 tommer), som kunne affyre granater på 1.360 kg (2.998-pound) op til 42 kilometer væk, og dermed er de de største kanoner, der har været monteret på et krigsskib.

Sejlads under 2. verdenskrig 
Yamato deltog i Stillehavskrigen og blev sænket d. 7. april 1945 syd for Kyushu i det øst-kinesiske hav af amerikanske fly. Ved dette angreb mistede 2.498 mand livet af en besætning på 2.700 mand.

Referencer 

Slagskibe fra Japan
Slagskibe fra 2. verdenskrig fra Japan
Katrinebjerg

Katrinebjerg er et kvarter i bydelen Christiansbjerg beliggende i det nordlige Aarhus.

Kvarteret er bl.a. hjemsted for Institut for Informations- og Medievidenskab (en del af Institut for Æstetik og Kommunikation) og Institut for Datalogi, begge tilknyttet Aarhus Universitet. Yderligere findes her undervisningslokaler, auditorier og flere store IT-virksomheder. Alle institutionerne går samlet under navnet IT-byen Katrinebjerg.

Historie 
Katrinebjerg var en gård i byens købstadslanddistrikt. I begyndelsen af det 20. århundrede begyndte Aarhus at brede sig med forstæder også i denne retning, og der udviklede sig mere eller mindre samlede villabebyggelser med navne som "Kristiansbjærg" og "Katrinebjærg".

I takt med, at bebyggelsen blev fortættet, anlagdes to ringveje: en indre ringvej mellem Christiansbjerg og Aarhus' Indre By forbi Aarhus Universitet og sygehus, og en ydre ringvej mellem Christiansbjerg og Skejby. Bydelen fik en skole og et stadion. Bebyggelsen bestod af en blanding af parcelhuse og etageboliger.

Erhverv på Katrinebjerg 
Der findes et stort antal virksomheder og organisationer i IT-byen Katrinebjerg. Herunder er beskrevet nogle af de mest markante.

INCUBA Science Park Katrinebjerg 

INCUBA Science Park Katrinebjerg (tidl. IT-Huset Katrinebjerg) er en del af IT-byen Katrinebjerg. INCUBA huser op mod 100 IT-virksomheder, lige fra den helt lille enkeltmands virksomhed til afdelinger af store multinationale virksomheder.

IT-Forum Midtjylland 
IT-Forum Midtjylland er en interesseorganisation for IT interesserede virksomheder. IT-Forum har sekretariat i INCUBA.

Innovationlab 
Innovationlab formidler viden om Pervasive Computing og udvikling på IT-området gennem samarbejde mellem private virksomheder og uddannelsesinstitutione.

Aarhus Universitet 
Aarhus Universitet er repræsenteret i IT-byen med det tidligere Institut for Informations og Medievidenskab, som nu efter sammenlægningen af institutterne på AU er en del af Institut for Æstetik og Kommunikation.
Yderligere holder datalogistudierne samt de IT/elektronik-orienterede ingeniørlinjer til i området.

CAVI 
CAVI (Center for Avanceret Visualisering og Interaktion) er et tværfagligt forskningscenter under Aarhus Universitet.

Alexandra Instituttet 
Alexandra Instituttet er en almennyttig virksomhed, der arbejder med anvendelsesorienteret it-forskning. Instituttets fokus ligger på pervasive computing og forskningsbaseret, brugerdreven innovation. Alexandra Instituttet er et godkendt teknologisk serviceinstitut (GTS).

Væksthus Midtjylland 
Hos Væksthus Midtjylland er det muligt for nystartede virksomheder at få udarbejdet deres vækstplan. Væksthus Midtjylland er operatør på en række af Vækstforum i Region Midtjyllands udviklingsprogrammer med tilskud til vækstpotentielle virksomheders køb af specialiseret rådgivning. Det er for eksempel muligt at få kontor i huset, og dertil bliver der også arrangeret workshops med mere.

Noter

Eksterne henvisninger 
 Katrinebjergs hjemmeside
 Nyhedsbrevet Insight@Katrinebjerg

Referencer 

Bydele i Aarhus
Freden i Stolbova

Freden i Stolbova blev indgået den 17. februar 1617 mellem Sverige og Rusland og afsluttede den Ingermanlandske krig 1610-1617.

Baggrund 

Forhandlingerne skete i byen Diderino sydøst for søen Ladoga, men fredsaftalen blev undertegnet i en anden, nu forsvundet by ved navn Stolbova.

Forhandlinger 
Begyndende fredsforhandlinger blev indledt i august 1615, men russerne nægtede at forhandle, så længe Gustav II Adolf belejrede den russiske stilling i Pskov. Han ophævede belejringen den 17. oktober, og forhandlinger kunne indledes i januar 1616 i Diderino med Jakob De la Gardie (1583-1652) i spidsen for den svenske delegation. Jakob 1. af England deltog også, måske mest for at sikre Englands handelsveje til Rusland via ishavshavnene (svenskerne krævede blandt andet Arkhangelsk). Yderligere deltog en hollandsk delegation under Reinald Brederode. Den danske delegation blev lukket ude, inden forhandlingerne blev afsluttede. Sveriges mål var at udelukke russerne fra alle havne ved Østersøen og at beskytte Finland ved Ladogasøen.

Formidlere var John Mericke, det engelske Moskvakompagnis agent i Rusland. Over for truslen om, at Polen skulle indgå en våbenstilstandsaftale med Sverige, og at de i fællesskab ville genoptage krigen, bøjede russerne af, og fredsaftalen undertegnedes i formidleren John Merickes hjem i Stolbova.
Fredsaftalen undertegnedes af:
 for Rusland: en repræsentant for den russiske regent Mikhail Romanov.
 for Sverige: Jakob de la Gardie, Henrik Horn, Arvid Tönnesson Vildman og Måns Mårtensson Palm

Vilkår 
 Rusland afstår fra alle krav på Estland og Livland og betaler 20.000 rubler i krigsskadeserstatning.
 Sverige 
 overtager Kexholms län og Nöteborg, Jaama, Koporje og Ivangorod med respektive len, altså det meste af Ingermanland.
 beholder alt krigsbytte taget før den 20. november 1616;
 afstår Novgorod og andre erobringer under denne krig.
 anerkender Mikhail Romanov som Ruslands tsar.

Følger 
Sverige fik ved fredsaftalen let forsvarbare grænser mod Rusland langs søerne Ladoga og Peipus. Gustav Adolf skal have udtalt: "jeg håber, at det skal blive svært for russerne at hoppe over den bæk." Rusland blev udelukket fra Østersøen, eftersom Sverige nu besad en sammenhængende landstrimmel med Karelen, Kexholms län, Ingermanland og Estland. Denne udelukkelse ledte til fortsatte konflikter mellem landene og nederlaget i Store Nordiske Krig, hvor Ingermanland, Estland og dele af Karelen blev afstået til Rusland.

For sin indsats under forhandlingerne blev Reinald Brederode belønnet med udnævnelse til svensk friherre af Wesenberg i Estland.

Noter

Eksterne henvisninger 
Arthur Attman: "Freden i Stolbova 1617. En aspekt" (Scandia, bind 19 (1948), nr 1)  
Birgit Bjerre Jensen: "Jakob Is Østersøpolitik 1603-25"; i: Historie/Jyske Samlinger, Bind Ny Række, 12 (1977)  
E.Ladewig Pedersen: "Sverige og Østersøen i stormagtstiden", i: Historisk Tidsskrift, Bind 15. række, 3 (1988)

Se også 

Svenske fredsaftaler
Begivenheder i 1617
Sverige i 1600-tallet
Estlands historie i svensketiden
Letlands historie
Finlands historie
Den ingermanlandske krig
Fredsaftaler
Scott Weiland

Scott Weiland (27. oktober 1967 – 3. december 2015) var tidligere forsanger i bandet Stone Temple Pilots, og ligeledes tidligere forsanger i Velvet Revolver, hvor de tidligere medlemmer af Guns N' Roses, Slash, Duff McKagan og Matt Sorum også spillede. Efterlod sig børnene Noah Mercer Weiland og Lucy Olivia Weiland.

Diskografi

Soloalbums
 12 Bar Blues (1998)
 "Happy" in Galoshes (2008)
 Blaster (2015, med Wildabouts)

Coveralbums
 A Compilation of Scott Weiland Cover Songs (2011)
 The Most Wonderful Time of the Year (2011)

Noter

Eksterne henvisninger 

Sangere fra USA
Strandfyr

 
Strandfyr (Pinus pinaster), også skrevet Strand-Fyr, er et stort, stedsegrønt nåletræ med en krone, som efterhånden bliver flad og skærmagtig. Stammen er kraftig og gennemgående, og hovedgrenene er vandret udstående og kraftige. Stammeomkredsen kan nå mere end fire meter.

Beskrivelse 
Barken er først lyst rødbrun på lyssiden og lyst olivengræn på skyggesiden. Senere bliver den rødbrun, mens gamle grene og stammen får en skorpet bark, der sprækker op i røde, brune og gråbrune flager. Knopperne er rødbrune med skæl, der bøjer udad-nedad ved spidsen af knoppen.

Nålene sidder sammen to og to, og de er lange og kraftige med halvrundt tværsnit og lyst grågrøn farve. De hanlige blomsterstande findes nederst på skuddet, mens de rødlige, hunlige kogleanlæg findes yderst. Koglen er ustilket, kegleformet og krum med blanke, rødbrune skæl. Hvert kogleskæl har en tornbærende vulst (fortykket kant) på tværs.

Rodnettet er kraftigt og dybtgående.

Højde x bredde og årlig tilvækst: 35 x 5 m (25 x 5 cm/år). Stammeomkredsen kan nå mere end fire meter.

Hjemsted 
Arten er naturligt hjemmehørende i Nordafrika og Sydvesteuropa, og ses især langs Spaniens og Norditaliens Middelhavskyster. Overalt er den knyttet til voksesteder med varm, tør og kalkholdig jord. Den danner blandede skove sammen med andre arter af fyr og flere arter af løvfældende eg.

I Castaniccia-bjergene på Korsika findes arten i blandet skov sammen med bl.a. bøg, jordbærtræ, vedbend, alm. ædelgran, duneg, europæisk humlebøg, hjertebladet el, steneg, trælyng og ægte kastanje

Strandfyr er naturaliseret i flere andre regioner af verden, herunder England, Frankrig, kysten langs Adriaterhavet, samt Argentina og Australien.

Note 

Stedsegrønne
Nåletræer
Fyrreslægten
Herbert Wimmer

Herbert Wimmer (født 9. november 1944 i Eupen, Belgien) er en tidligere tysk fodboldspiller, der som midtbanespiller på det vesttyske landshold var med til at vinde både EM i 1972 og VM i 1974. Han deltog desuden ved EM i 1976 hvor tyskerne vandt sølv.

På klubplan tilbragte Wimmer hele sin aktive karriere hos Borussia Mönchengladbach. Her nåede han at spille 366 ligakampe og score 51 mål og var blandt andet med til at vinde hele fem tyske mesterskaber og UEFA Cuppen i 1975.

Eksterne henvisninger 
 Spillerinfo

Fodboldspillere fra Tyskland
Fodboldspillere fra Borussia Mönchengladbach
Verdensmestre i fodbold
Deltagere ved det europæiske mesterskab i fodbold 1972
Deltagere ved verdensmesterskabet i fodbold 1974
Deltagere ved det europæiske mesterskab i fodbold 1976
Horst-Dieter Höttges

Horst-Dieter Höttges (født 10. september 1943 i Mönchengladbach, Tyskland, død 22. juni 2023) var en tysk fodboldspiller, der som forsvarsspiller på det vesttyske landshold var med til at vinde guld ved både EM i 1972 og VM i 1974. Han deltog desuden ved VM i 1966 hvor tyskerne vandt sølv, samt ved VM i 1970.

På klubplan tilbragte Höttges, på nær en enkelt sæson hos Borussia Mönchengladbach, hele sin professionelle karriere hos Werder Bremen. Her nåede han at spille 420 ligakampe og score 55 mål.

Eksterne henvisninger 
 Spillerinfo

Fodboldspillere fra Tyskland
Fodboldspillere fra Borussia Mönchengladbach
Fodboldspillere fra Werder Bremen
Verdensmestre i fodbold
Personer fra Mönchengladbach
Deltagere ved verdensmesterskabet i fodbold 1966
Deltagere ved verdensmesterskabet i fodbold 1970
Deltagere ved det europæiske mesterskab i fodbold 1972
Deltagere ved verdensmesterskabet i fodbold 1974
Wolfgang Overath

Wolfgang Overath (født 29. september 1943 i Tyskland) er en tidligere tysk fodboldspiller, der som midtbanespiller på det vesttyske landshold var med til at vinde guld ved VM i 1974 på hjemmebane. Han deltog desuden ved VM i 1966, hvor tyskerne vandt sølv, samt ved VM i 1970.

På klubplan tilbragte Overath hele sin 15 år lange karriere hos Bundesliga-klubben 1. FC Köln. Her var han med til at blive både tysk mester og pokalvinder.

Eksterne henvisninger 
 Spillerinfo

Fodboldspillere fra Tyskland
Fodboldspillere fra 1. FC Köln
Verdensmestre i fodbold
Personer fra Nordrhein-Westfalen
Deltagere ved verdensmesterskabet i fodbold 1966
Deltagere ved verdensmesterskabet i fodbold 1970
Deltagere ved verdensmesterskabet i fodbold 1974
Heinz Flohe

Heinz Flohe (28. januar 1948 i Euskirchen, Tyskland – 15. juni 2013 i Euskirchen) var en tysk fodboldspiller, der som midtbanespiller på det vesttyske landshold var med til at vinde guld ved VM i 1974 på hjemmebane. Han deltog desuden ved EM i 1976, hvor tyskerne vandt sølv, samt ved VM i 1978.

På klubplan tilbragte Flohe, på nær en enkelt sæson hos 1860 München, hele sin professionelle karriere hos 1. FC Köln. Her var han med til at blive både tysk mester og pokalvinder.

Flohe døde i juni 2013 efter tre år i koma.

Referencer

Eksterne henvisninger 
 Spillerinfo

Fodboldspillere fra Tyskland
Fodboldspillere fra 1. FC Köln
Fodboldspillere fra 1860 München
Verdensmestre i fodbold
Personer fra Nordrhein-Westfalen
Deltagere ved verdensmesterskabet i fodbold 1974
Deltagere ved det europæiske mesterskab i fodbold 1976
Deltagere ved verdensmesterskabet i fodbold 1978
Põlvamaa

Põlva (estisk: Põlva maakond), eller Põlvamaa, er et af Estlands 15 amter (maakond) og er beliggende i den sydøstlige del af landet. Põlva grænser til Tartumaa i nord, Võrumaa i syd, Valgamaa i vest. Põlva grænser også til Rusland i øst. Dele af grænsen til Rusland ligger ikke helt fast, og nogle landsbyer i Põlva er reelt enklaver inde i Rusland, f.eks. Lutepää.

Kommuner 

Amtet er inddelt i 3 kommuner. Det er tre landkommuner (estisk: vallad).

Landkommuner
 Põlva
 Kanepi
 Räpina

Amter i Estland
Raplamaa

Rapla (estisk: Rapla maakond), eller Raplamaa, er et af Estlands 15 amter (maakond) og er beliggende i den vestlige del af landet. Rapla grænser til Järvamaa i øst, Pärnumaa i syd, Läänemaa i vest og Harjumaa i nord.

Kommuner 

Amtet er inddelt i  fire landkommuner (estisk: vallad).

Landkommuner:
Kehtna
Kohila
Märjamaa
Rapla

Amter i Estland
Tartumaa

Tartu (estisk: Tartu maakond), eller Tartumaa,  er et af Estlands 15 amter (maakond) og er beliggende i den sydøstlige del af  landet. Tartu grænser til Jõgevamaa i nord, Põlvamaa i syd, Valgamaa i sydvest og Viljandimaa i vest. Tartu grænser også til Rusland i øst.

Amtet ligger mellem Estlands to store søer Võrtsjärv mod vest og Peipus mod øst, og floden  Emajõgi der forbinder dem, løber gennem amtet og hovedbyen Tartu.

Kommuner 

Amtet er inddelt i 8 kommuner. Det er en bykommune (estisk: linnad) og syv landkommuner (estisk: vallad).

Bykommune
 Tartu
Landkommuner:
 Elva
 Kambja
 Kastre
 Luunja
 Nõo
 Peipsiääre
 Tartu

Amter i Estland